চোখের ছানি অপারেশনের জন্য ভর্তি হয়েছিলেন হাসপাতালে। তাও আবার সরকারি হাসপাতাল। ছানির অপারেশনও হয়েছে। কিন্তু চব্বিশ ঘণ্টা পার হতে না হতেই চোখে ইনফেকশন। অপারেশনের আগে যাওবা ঝাপসা অস্পষ্ট অল্প দেখতে পাচ্ছিলেন, অপারেশনের পরে সেই ক্ষীণ দৃষ্টিশক্তিও হারিয়ে ফেলেছেন। দক্ষিণ দিনাজপুরের বালুরঘাট জেলা হাসপাতালে চোখের ছানি অপারেশনের পর এমনই ঘটনা ঘটেছে চার জনের।

অপারেশনের পর চোখে ইনফেকশনে আক্রান্ত চারজনের মধ্যে তিনজনই মহিলা। গত বৃহস্পতিবার হাসপাতালের সার্জিক্যাল বিভাগে চোখে ছানি নিয়ে তাঁরা ভর্তি হয়েছিলেন। শুক্রবার তাঁদের অপারেশনও হয়েছে। অপারেশন করেন হাসপাতালের চক্ষু বিশেষজ্ঞ শুভঙ্কর পোদ্দার। শনিবার তাঁদের যথারীতি ছুটি দেওয়ার আগে চোখের ব্যান্ডেজ খুলতে গিয়ে দেখা যায় যে, ইনফেকশন হয়ে গিয়েছে। ছানি অপারেশন করা চোখটি দিয়ে তাঁরা কিছুই দেখতে পাচ্ছেন না। এই ঘটনায় হাসপাতালের রোগী ও তাঁদের বাড়ির লোকের মধ্যে চাঞ্চল্যের সৃষ্টি হয়েছে। জেলাশাসক সঞ্জয় বসু জানিয়েছেন, কী কারণে ইনফেকশন, তা খতিয়ে দেখে রিপোর্ট দেওয়ার জন্য জেলা স্বাস্থ্য দফতরকে নির্দেশ দেওয়া হয়েছে। চারজনকেই সরকারি খরচে চিকিৎসার জন্য কলকাতায় রিজিওনাল ইনস্টিটিউট অফ অফথালমোলজিতে পাঠানো হচ্ছে বলেও জেলাশাসক জানিয়েছেন।
আরও পড়ুন
কাজের চাপে চোখে চাপ, কর্মীদের চোখ পরীক্ষার ব্যবস্থা করল পুরসভা
আচমকা পরিদর্শনে মেডিক্যালের চক্ষু বিভাগের অনিয়ম প্রকাশ্যে, ক্ষুব্ধ এমসিআই